'ఆదాయానికి గండి కొడుతున్నాయి'
- వాట్సాప్‌, స్కైప్‌ లాంటి సంస్థలను నియంత్రించాలి
- వాటిని లైసెన్సింగ్‌ పరిధిలోకి తీసుకురావాలి
- 'ట్రాయ్ 'కి టెలికాం సంస్థల అభ్యర్థన
              ముంబయి: ఇంటర్‌నెట్‌ ద్వారా వాయిస్‌ కాల్స్‌, మెసేజింగ్‌ వంటి సేవలను అందిస్తున్న వాట్సాప్‌ మరియు స్కైప్‌ వంటి ఓవర్‌ -ది- టాప్‌ (ఓటీటీ) సంస్థలను కూడా తమ మాదిరిగానే లైసెన్సింగ్‌ విధానం పరిధిలోనికి తీసుకురావాలని దేశీయ టెలికాం రంగ సంస్థలు టెలికాం నియంత్రణ సంస్థ (ట్రాయ్ )ని కోరాయి. ఈ నెల 24తో నెట్‌ సమానత్వంపై అభిప్రాయాల సేకరణ ముగిసిన నేపథ్యంలో ట్రాయ్  వాటిని విశ్లేషించడం మొదలు పెట్టింది. ఇందులో భాగంగానే ట్రాయ్  నెట్‌ సమానత్వంపై తమ అభిప్రాయాలను వెల్లడించిన దాదాపు పది లక్షల మంది పేర్లను వారి ఈ-మెయిల్‌ల సమాచారాన్ని వెల్లడించింది. ఇందులో దేశంలోని ప్రధాన టెలికాం సంస్థలు ఓటీటీలపై తమ విధానాన్ని నిక్కచ్చిగా బహిర్గంతం చేశాయి. ఓటీటీలు తమ ఆధాయనికి గండి కోడుతున్నాయని ఫలితంగా తాము భారీగా ఆధాయాన్ని కోల్పోవాల్సి వస్తోందని వారు ఆవేదన వ్యక్తం చేశారు. కొన్ని సంస్థలు మాత్రం తాము ఆయా ఓటీటీలతో పరస్పర ఒప్పందం కుదుర్చుకొని సేవలు అందించేలా తమను అనుమతించాలని కోరాయి. టెలికాం సేవలు అందించే సంస్థలన్నింటిపైన న్యాయమైన నియంత్రణతో పాటు ఇంటర్‌నెట్‌ విషయమై ఒక న్యాయమైన వాణిజ్య పరిష్కారాన్ని కనుగొనాల్సిన ఆవశ్యకత ఎంతైనా ఉందని.నెట్‌ ఆధారిత సేవలను నియంత్రించాలని వొడాఫోన్‌ తన అభిప్రాయాన్ని వెల్లడించింది. కాగా దీన్ని పూర్తి విరుద్ధంగా ఐటీ సంస్థల సమాఖ్య నాస్కామ్‌ తన అభిప్రాయాన్ని తెలిపింది. ఇంటర్‌నెట్‌ ప్లాట్‌ఫాంలకు, కమ్యూనికేషన్‌ సేవలకు ఎలాంటి లైసెన్స్‌ అవసరం లేదని అభిప్రాయ పడింది. వాయిస్‌ సేవలకు సంబంధించి ఓటీటీలు టెలికాం సంస్థలు ఒకే విధమైన సేవలను అందిస్తున్నాయని అయితే టెలికాం సంస్థలను మాత్రం లైసెన్స్‌ ఫీజులని, పన్నులని, సెక్యూరిటీ నిబంధనలని వివిధ నియమాలను పెడుతున్నారని, ఓటీటీ సంస్థలకు అలాంటివేమి లేవని ఎయిర్‌టెల్‌ అవేదన వ్యక్తం చేసింది. ఐడియా సంస్థ కూడా ఒకే రకమైన సేవలకు ఒకే రకమైన నిబంధనలు ఉండాలంటూ నెట్‌ వేదికగా నినదించింది. ఓటీటీలు టెలికాం ఆపరేటర్ల సంప్రదాయక ఆదాయాలకు గండి కొడుతున్నాయని వాదనతో ఇంటర్‌నెట్‌ అండ్‌ మోబైల్‌ అసోసియేషన్‌ ఆప్‌ ఇండియా (ఐఏఎంఏఐ) విభేదించింది. టెలికాం సంస్థల ఆదాయ వివరాలను విశ్లేషిస్తే డాటా సేవలే టెలికాం కంపెనీలకు కల్పవృక్షంలా మారాయన్న విషయం నిరూపితమవుతుందని వెల్లడించింది. నెట్‌సమానత్వంపై భారీ స్థాయిలో అభిప్రాయాలు వెలువడడంతో వాటిని ట్రాయ్ మూడు విభాగాలుగా విభజించి విశ్లేషిస్తోంది.
మీ స్నేహితులకు రికమెండ్ చెయ్యండి